## Justícia convoca la prova per a obtindre el certificat individual d'acreditació del personal del servici específic d'admissió en espectacles i establiments públics

*** La prova avaluadora s'efectuarà durant l'últim trimestre de 2023
* El termini de presentació de les sol·licituds i documentació serà d'un mes a computar des d'este dimarts, data de la publicació de la convocatòria en el DOGV**

La Conselleria de Justícia i Interior ha publicat les bases i la convocatòria de la prova avaluadora per a obtindre el certificat individual d'acreditació del personal del servici específic d'admissió.

La prova avaluadora s'efectuarà durant l'últim trimestre de 2023 (final de novembre/inici de desembre) en convocatòria única a realitzar a les ciutats d'Alacant, Castelló de la Plana i València. El dia, hora i lloc de la prova avaluadora s'indicaran en la resolució per la qual s'aprove la llista provisional d'admesos i exclosos per a esta prova.

El termini de presentació de les sol·licituds i documentació serà d'un mes a computar des d'este dimarts, data de la publicació de la convocatòria en el DOGV.

El dret d'admissió està regulat en l'article 33 de la Llei 14/2010, de 3 de desembre, de la Generalitat, d'espectacles públics, activitats recreatives i socioculturals i establiments públics com a obligació de tots els establiments, espectacles i activitats subjectes a esta.

D'igual manera, es preveu l'ordenació del servici específic d'admissió com un deure qualificat per a supòsits determinats, com ara discoteques, sales de ball i sales de festes i per a pubs i karaokes d'aforament superior a 200 persones. També hauran de comptar amb este servici els espectacles i activitats extraordinaris amb increment de risc i els que, en tot cas, superen les 500 persones d'aforament.

**Requisits de les persones aspirants**

Per a realitzar les proves del personal del servici específic d'admissió, les persones aspirants hauran de reunir els requisits següents per a esta convocatòria:

* Ser major d'edat i no trobar-se incapacitat.
* Ser espanyol o ciutadà d'algun dels països de la Unió Europea o estar en possessió de permís de residència i treball.
* Mancar d'antecedents penals.
* Estar en possessió, com a mínim, del títol de graduat en Educació Secundària Obligatòria o Formació Professional de grau mitjà, o equivalents a efectes acadèmics o laborals.
* Abonar la taxa de 13,89 euros per presentació a les proves avaluadores del servici específic d'admissió d'acord amb el que establix l'article 16 de la Llei 20/2017, de 28 de desembre, de taxes.

**Lloc per a presentar les sol·licituds**

La sol·licitud i la documentació podran presentar-se en els llocs següents:

*a*) En el registre de la Direcció Territorial de la Conselleria de Justícia i Interior a Alacant situat a l'avinguda Rambla Méndez Núñez, núm. 41, d'Alacant.

*b*) En el registre de l'Oficina PROP situada al carrer Major, núm. 78, de Castelló de la Plana.

*c*) En el registre general de la torre 4a de la Ciutat Administrativa 9 d'Octubre de València, situat al carrer de la Democràcia, 77.

*d*) En les oficines PROP de la Generalitat.

*e*) En qualsevol dels llocs i formes que establix l'article 16 de la Llei 39/2015, d'1 d'octubre, del procediment administratiu comú de les administracions públiques, en compliment del qual, les sol·licituds subscrites a l'estranger podran cursar-se a través de les representacions diplomàtiques o oficines consulars d'Espanya a l'estranger.

Fecha: 12/09/2023